Document ID: /roh_data/filtered/fineweb-2-filterrobots_roh.jsonl.gz/26773

Malgrà resultats positivs dal project d'evaluaziun dal chantun Grischun, ha l'Uffizi federal per l'ambient refusà la dumonda da renconuscher ils chauns anatols sco chauns da protecziun. Quai munta che tals chauns na vegnan betg sustegnids finanzialmain da Berna.
Chantun Grischun è trumpà
«En emprima lingia essan nus trumpads», di il cusseglier guvernativ Marcus Caduff. Quai confermia però quai ch'ins supponia gia daditg. Apparentamain na veglia la Confederaziun betg sustegnair dapli razzas da chauns per proteger muntaneras.
Proteger monopol existent
La Confederaziun n'haja betg interess da sustegnair ulteriuras razzas da chauns, di Marcus Caduff e renfatscha a la Confederaziun da proteger il monopol surdà ad in'uniun privata. Quai ha il chantun crititgà gia avant mez onn.
Betg resguardà ils resultads dal studi Grischun
La Confederaziun pretenda en lur argumentaziun ch’ils chauns da protecziun anatols s’absentian memia lunsch da lur muntanera, ch’els sajan privlus per auters chauns e ch’els pericliteschian ils dus ulteriurs raz gia renconuschids da la Confederaziun.
Il studi fatg en il Grischun vegn tiers la conclusiun che tut ils chauns da protecziun anatols che han fatg part al project, adempleschan las pretensiuns che la Confederaziun fa per chauns da protecziun. Tenor ils responsabels dal chantun Grischun n'ha l’Uffizi federal per l’ambient betg resguardà ils resultats or dal studi Grischun. Enstagl argumentescha l'uffizi federal cun text ord la litteratura e cun experientschas da purs da la Frantscha.
Ord l'archiv
Dapi radund 20 onns è il luf enavos en il chantun Grischun, e dapi lura s'occupan ins era cun la protecziun da muntaneras. L'emprim chaun da protecziun aveva anc mors a las nursas en las ureglias. Oz han er ils chauns emprendì da far la differenza tranter lufs e viandants.
RTR actualitad, 06:00